REGOLAMENT TAL-KUMMISSJONI (KE) Nru 593/2009
tat-8 ta' Lulju 2009
li jemenda r-Regolament tal-Kunsill (KE) Nru 43/2009 fir-rigward tal-lista ta’ bastimenti li wettqu sajd illegali, mhux rappurtat u mhux regolat fit-Tramuntana tal-Atlantiku
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 43/2009 tas-16 ta’ Jannar 2009 li jistabbilixxi għall-2009 l-opportunitajiet tas-sajd u l-kundizzjonijiet assoċjati għal ċerti stokkijiet tal-ħut u gruppi ta’ stokkijiet tal-ħut, applikabbli fl-ilmijiet Komunitarji, għal bastimenti Komunitarji, f’ilmijiet fejn huma meħtieġa limiti tal-qbid (1), u b’mod partikolari l-punt 4 tal-Anness XV tiegħu,
Billi:
(1)
Il-Komunità Ewropea ilha mill-1981 Parti fil-Konvenzjoni dwar il-Kooperazzjoni Multilaterali Futura fis-Sajd fil-Grigal tal-Atlantiku (2).
(2)
F’Mejju 2009, il-Kummissjoni għas-Sajd fil-Grigal tal-Atlantiku (NEAFC) emendat il-lista ta’ bastimenti li ġie kkonfermat li wettqu sajd illegali, mhux rappurtat u mhux regolat. Għandha tkun żgurata l-implimentazzjoni ta’ din l-emenda fl-ordni legali Komunitarju.
(3)
Ir-Regolament (KE) Nru 43/2009 għandu għalhekk ikun emendat skont dan,
ADOTTA DAN IR-REGOLAMENT:
Artikolu 1
L-Appendiċi għall-Anness XV għar-Regolament (KE) Nru 43/2009 għandu jinbidel bit-test fl-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, it-8 ta’ Lulju 2009.